Københavns Kommune

Teknik- og Miljøforvaltningen

Center for Park og Natur

**Høringssvar Københavns Kommunes Skybrudsplan 2012**

Valby Lokaludvalg har modtaget Københavns Kommunes Skybrudsplan 2012. Nedenstående høringssvar er udarbejdet af miljøgruppen under Valby Lokaludvalg på baggrund af generelle betragtninger. Høringssvaret er godkendt på lokaludvalgets møde den 9. oktober 2012. 

Valby Lokaludvalg har i høringsperioden holdt et inspirationsmøde om regnvand som ressource, hvor Skybrudsplan 2012 blandt andet blev præsenteret.

Lokaludvalget finder at planen giver et godt billede af problemets omfang. Det er lykkedes at beskrive, hvordan en fælles koordinering mellem kommuner er nødvendig for på en effektiv måde at løse skybrudsproblemer i København.

Valby Lokaludvalg er enig i at skybrudssikringen ideelt set kombinerer løsninger, som gør byen mere grøn og blå ved blandt andet at aflede regnvandet oven på jorden. Regnvandet skal ses som en ressource, der kan bruges til at forskønne byen. I forhold til skybrud kan der dog være et kapacitetsproblem hvis vandet skal afledes hurtigt nok på overfladen og ved skybrud vil nedsivning ikke aflaste kloakkerne væsentligt. Lokaludvalget ser derfor gerne at der tænkes i mange forskellige LAR-løsning, herunder grønne tage, faskiner, bassiner og regnvandsbede mm.

Lokaludvalget har kendskab til at der i andre storbyer fx Portland, Chicago og flere byer i Tyskland er indført *storm water* skatter, og her opnår grundejerne en afgiftsreduktion såfremt de fx har etableret grønne tage på bygningerne, idet de ikke belaster spildevandsystemet i samme grad, som hvis de ikke havde valgt en klimatilpasset løsning.

Valby Lokaludvalg er enig i planens fokus på løsninger, der permanent afkobler regnvand fra fælleskloakken. Set ud fra en bæredygtigheds vinkel vil en reduktion af regnvandsmængden i kloakken være hensigtsmæssig. Her vil en satsning på at genanvende regnvand i ejendomme, til fx fællesvaskeri og toiletskyl give de største gevinster.

Vi vil opfordre til at skybrudsløsninger i vides muligst omfang etableres i synergier med andre anlægsarbejder for at sikre, at de arealmæssige og økonomiske ressourcer udnyttes bedst muligt. I Valby kunne det fx være i forbindelse med anlæggelsen af den nye Ringstedbane og Valby Idrætspark. Men også i forhold til renovering af veje, cykelstier mm. Kommuneplan Strategi 2010 udpeger Valby som en bydel til bevægelse og en kobling til afværgeløsninger som den nye skaterbane i Roskilde vil være ønskværdigt.

Harrestrup Å er allerede en naturlig hovedvandtransportvej i Valby, og der er ved at blive udarbejdet en helhedsplan for Harrestrup Å, som lokaludvalget ser frem til at modtage. Såfremt man bevidst vælger at bruge Harrestrup Å til skybrudshåndtering ved fx overløb vil det være et valg, der påvirker vandkvalitet i åen. Lokale forsinkelseselementer skal derfor medvirke til at kravene fra Københavns Kommunens Vandhandleplan kan overholdes.

Valby Lokaludvalg ønsker at skabe endnu større sammenhæng fra Folehaven til Harrestrup Å, som en blå-grøn struktur i bydelen. Lokaludvalget arbejder desuden for at hele Folehaven bliver et klimakvarter som Skt. Kjelds Kvarter på Østerbro. Det er visionen at hele området bliver klimatilpasset og at der gennemføres forskellige LAR-løsninger i stor-skala fx grønne tage, faskiner, regnvandsbede mm. med forbillede i Augustenborg. I den forbindelse har lokaludvalget kontakt til flere boligforeninger i området.

Jf figur 3 i skybrudsplanen er Valby kategoriseret som lav og mellem risiko. For en god ordens skyld skal vi gøre opmærksom på, at der står Kgs. Enghave på en del af Valby bydel.

Valby Lokaludvalg ser gerne at takstmidler fremover kan finansiere transport af skybrudsvand, og at de valgte løsninger er med til at skabe nye grønne og blå områder i bydelen.

Med venlig hilsen

Lisbeth Ritter

Formand for Valby Lokaludvalg

Henrik Palsmar

Formand for Miljøgruppen